sagorsarker/bangla-wikipedia huggingface dataset:
গুরশরণ সিং

গুরশরণ সিং (; জন্ম: ৮ মার্চ, ১৯৬৩) পাঞ্জাবের অমৃতসর এলাকায় জন্মগ্রহণকারী রেফারি ও কোচ এবং সাবেক ভারতীয় আন্তর্জাতিক ক্রিকেটার। ভারত ক্রিকেট দলের অন্যতম সদস্য ছিলেন তিনি। ১৯৯০-এর দশকের সূচনালগ্নে অত্যন্ত সংক্ষিপ্ত সময়ের জন্যে ভারতের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ভারতীয় ক্রিকেটে দিল্লি ও পাঞ্জাব দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন।
১৯৮১-৮২ মৌসুম থেকে ১৯৯৪-৯৫ মৌসুম পর্যন্ত গুরশরণ সিংয়ের প্রথম-শ্রেণীর খেলোয়াড়ী জীবন চলমান ছিল। আন্তর্জাতিক দলের বিপক্ষে নিজস্ব প্রথম-শ্রেণীর প্রথম খেলায় শতরানের গৌরব অর্জন করেন। ১৯৮১-৮২ মৌসুমে সফররত ইংরেজ দলের বিপক্ষে ভারতের অনূর্ধ্ব-২২ দলের সদস্যরূপে এ কীর্তি লাভ করেন। তবে, তার খেলোয়াড়ী জীবনে পরবর্তীকালে এ প্রতিশ্রুতিশীলতা রক্ষা করতে পারেননি। দুই মৌসুম পর আহমেদাবাদে সফরকারী ওয়েস্ট ইন্ডিজ দলের বিপক্ষে মাঠে নামেন। পরিবর্তিত খেলোয়াড় হিসেবে শর্ট লেগ অঞ্চলে অপ্রত্যাশিতভাবে চারটি ক্যাচ মুঠোয় পুড়েন।
১৯৮৮-৮৯ মৌসুমে রুদ্ধশ্বাসপূর্ণ খেলায় সম্পৃক্ত ছিলেন। রঞ্জী ট্রফির কোয়ার্টার ফাইনালে বাংলার বিপক্ষে ২৯৮ রানে অপরাজিত ছিলেন। দলীয় সঙ্গীদের অভাবে তার দল বাংলার সংগৃহীত ৫৯৪ রানের লক্ষ্যমাত্রায় ৪৩ রানে পরাজিত হয়। তার এ দৃঢ়তাপূর্ণ ইনিংসের স্বীকৃতিস্বরূপ অবশেষে পরবর্তী মৌসুমে নিউজিল্যান্ড সফরে রাখা হয়। রঞ্জী ট্রফিতে ৭০ খেলায় অংশ নিয়ে ৪৭.২৯ গড়ে ৪০৬৭ রান সংগ্রহ করতে পেরেছিলেন।
সমগ্র খেলোয়াড়ী জীবনে একটিমাত্র টেস্ট ও একটিমাত্র একদিনের আন্তর্জাতিকে অংশগ্রহণ করেছেন গুরশরণ সিং। ২২ ফেব্রুয়ারি, ১৯৯০ তারিখে অকল্যান্ডে স্বাগতিক নিউজিল্যান্ড দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল। এরপর আর তাকে কোন টেস্টে অংশগ্রহণ করতে দেখা যায়নি। এছাড়াও, ৮ মার্চ, ১৯৯০ তারিখে হ্যামিল্টনে অস্ট্রেলিয়া দলের বিপক্ষে একটিমাত্র একদিনের আন্তর্জাতিকে অভিষেক ঘটে তার।
১৯৮৩-৮৪ মৌসুমে সফরকারী ওয়েস্ট ইন্ডিজ দলের বিপক্ষে রজার বিনি’র পরিবর্তে অতিরিক্ত খেলোয়াড় হিসেবে মাঠে নামেন। আহমেদাবাদে সিরিজের ঐ তৃতীয় টেস্টে প্রথম খেলোয়াড় হিসেবে টেস্টে চার ক্যাচ তালুবন্দী করেন। ঘরোয়া ক্রিকেটে দূর্দান্ত খেলার স্বীকৃতিস্বরূপ ১৯৮৯-৯০ মৌসুমে নিউজিল্যান্ড গমনার্থে তাকে ভারত দলে রাখা হয়। সেখানে তিনি তার একমাত্র টেস্টে অংশ নেন। সাত নম্বরে ব্যাটিংয়ে নেমেছিলেন তিনি।
মাঠের বাইরে দিল্লিভিত্তিক ইন্ডিয়া স্টিল অথরিটির জ্যেষ্ঠ ব্যবস্থাপকের দায়িত্বে ছিলেন। আগস্ট, ২০১৮ সালে অরুণাচলপ্রদেশ দলের কোচ হিসেবে নিযুক্তি লাভ করেন। সেপ্টেম্বর, ২০১৯ সালে উত্তরাখণ্ডের কোচ হিসেবে মনোনীত হন।
প্রথম নরসিংহ

প্রথম নরসিংহ () (রাজত্ব ১১৫২-১১৭৩ খ্রিস্টাব্দ) হোয়সালা সাম্রাজ্যের শাসক ছিলেন। তার অধিরাজ পশ্চিম চালুক্য সাম্রাজ্যের রাজা তৃতীয় তেলাপার বিরুদ্ধে তার বিজয় তার উত্তরসূরি এবং তার প্রধান উত্তরাধিকারদের দ্বারা স্বাধীনতা ঘোষণার পথ প্রশস্ত করে। তৃতীয় তেলাপা প্রথম নরসিংহ দ্বারা নিহত হন। তবে তিনি কালাচুরি অধীনস্থ দ্বিতীয় বিজ্জালাকে মোকাবেলা করতে ব্যর্থ হয়েছেন। প্রথম নরসিংহ তার ছেলে দ্বিতীয় বীর বল্লাল দ্বারা উৎখাত হন।
ডেভিড জনসন

ডেভিড জ্যুড জনসন (; জন্ম: ১৬ অক্টোবর, ১৯৭১) কর্ণাটকের আরাসিকেরে এলাকায় জন্মগ্রহণকারী সাবেক ভারতীয় আন্তর্জাতিক ক্রিকেটার। ভারত ক্রিকেট দলের অন্যতম সদস্য ছিলেন তিনি। ১৯৯০-এর দশকের মাঝামাঝি সময়কালে অত্যন্ত সংক্ষিপ্ত সময়ের জন্যে ভারতের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ভারতীয় ক্রিকেটে কর্ণাটক ও বেলাগাভী প্যান্থার্স দলের প্রতিনিধিত্ব করেন। দলে তিনি মূলতঃ ডানহাতি ফাস্ট-মিডিয়াম বোলার হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন ডেভিড জনসন।
১৯৯২-৯৩ মৌসুম থেকে ২০০১-০২ মৌসুম পর্যন্ত ডেভিড জনসনের প্রথম-শ্রেণীর খেলোয়াড়ী জীবন চলমান ছিল। ভারতীয় দলের ফাস্ট বোলারের ঘাটতি থাকায় ঘরোয়া পর্যায়ের ক্রিকেটে দূর্দান্ত ক্রীড়াশৈলী প্রদর্শনকারী ডেভিড জনসনকে অন্তর্ভুক্ত করা হয়। 
১৯৯৫-৯৬ মৌসুমের রঞ্জী ট্রফি প্রতিযোগিতায় কেরালার বিপক্ষে ১৫২ রান খরচায় ১০ উইকেট লাভ করেন। এটিই খেলায় তার ব্যক্তিগত সেরা ছিল। ফলশ্রুতিতে, দল নির্বাচকমণ্ডলীর দৃষ্টি আকর্ষণে সক্ষমতা দেখান।
সমগ্র খেলোয়াড়ী জীবনে দুইটিমাত্র টেস্টে অংশগ্রহণ করেছেন ডেভিড জনসন। ১০ অক্টোবর, ১৯৯৬ তারিখে দিল্লিতে সফরকারী অস্ট্রেলিয়া দলের বিপক্ষে টেস্ট ক্রিকেটে অভিষেক ঘটে তার। এরপর, ২৬ ডিসেম্বর, ১৯৯৬ তারিখে ডারবানে স্বাগতিক দক্ষিণ আফ্রিকা দলের বিপক্ষে সর্বশেষ টেস্টে অংশ নেন তিনি।
১৯৯৬ সালে দুই টেস্টে অংশ নিয়ে তিনটিমাত্র উইকেট লাভ করেছিলেন। তৎকালীন সময়ে ঘণ্টায় ১৫০ কিলোমিটার গতিবেগে বোলিং করে ভারতের দ্রুততম বোলার হিসেবে পরিগণিত হয়েছিলেন। ফিরোজশাহ কোটলা মাঠে সিরিজের একমাত্র টেস্টে অস্ট্রেলিয়ার বিপক্ষে অভিষেক পর্ব সম্পন্ন হয় তার। নিয়মিত ফাস্ট বোলার জাভাগল শ্রীনাথের আঘাতপ্রাপ্তিতে জনসনকে দলে রাখা হয়। কর্ণাটকের দলীয় সঙ্গী ভেঙ্কটেশ প্রসাদের সাথে বোলিং কর্মে অগ্রসর হন। দ্বিতীয় ইনিংসে মাইকেল স্ল্যাটারের উইকেট পেয়েছিলেন।
এরপর, দলের সাথে দক্ষিণ আফ্রিকা গমন করেন। তবে, একটিমাত্র টেস্ট খেলার সুযোগ পান। তবে, প্রথম-শ্রেণীর ক্রিকেটে খেলেছেন ২৮টি ও ৯৫ উইকেট লাভের পাশাপাশি ১০১ রানের অপরাজিত ও একমাত্র শতরানের ইনিংস খেলেছিলেন তিনি। দক্ষিণ আফ্রিকায় সিরিজের প্রথম টেস্টে অংশ নিয়ে হার্শেল গিবস ও ব্রায়ান ম্যাকমিলানকে আউট করেন।
তাকে কখনো আন্তর্জাতিক অঙ্গনের উপযোগী খেলা প্রদর্শন করতে দেখা যায়নি। মনোযোগহীনতাসহ বলের উপর নিয়ন্ত্রণহীনতাই দায়ী ছিল।
দ্বিতীয় বীর নরসিংহ

দ্বিতীয় বীর নরসিংহ () (রাজত্ব ১২২০-১২৩৪ খ্রিস্টাব্দ) ছিলেন হৈসল সাম্রাজ্যের একজন রাজা। তাঁর রাজত্বকালে হৈসলারা তামিল দেশের উপর ব্যাপক প্রভাব বিস্তার করে। তিনি কাদাভাস ও পান্ডিয়াদের পরাজিত করেন এবং জোড় করে তাদের আনুগত্য আদায় করেন। তিনি চোলা রাজা তৃতীয় রাজারাজ চোলার সমর্থক হিসাবে কাজ করেন, যিনি সম্ভবত তার জামাতা এবং যিনি পান্ডিয়া আক্রমণের বিরুদ্ধে ছিলেন। তাঁর শাসনামলে বীর নরসিংহ তামিল দেশের নিজস্ব বিষয়ের উপর নিবিড় নজরদারি ও নিয়ন্ত্রণ বজায় রাখার উদ্দেশ্যে শ্রীরঙ্গমের নিকটবর্তী কান্নুর কুপ্পাম কে তার দ্বিতীয় রাজধানী করে তোলে। পরে তিনি আবার চোলাদের জন্য লড়াই করেন এবং রামেশ্বরম পর্যন্ত পদযাত্রা করেন। কন্নড় কবি সুমনা ছিলেন রাজা দ্বিতীয় বীর নরসিংহের আদালতের কবি।
দ্বিতীয় বীর নরসিংহের রাজত্বকালে, নেল্লোরের তেলুগু চোদা, ওয়ারাঙ্গালের কাকাতিয়া রাজবংশ এবং মাদুরাইয়ের পান্ডিয়াদের আক্রমণ প্রতিহত করার জন্য কাঞ্চিতে একটি হোয়সালা বাহিনী মোতায়েন করা হয়। চোলা তৃতীয় রাজারাজ পাণ্ডবদের বার্ষিক শ্রদ্ধা নিবেদন না করে অমান্য করেন। সুন্দরা পান্ডিয়া আক্রমণাত্মক হয়ে টেলারুর যুদ্ধে চোলাদের পরাজিত করেন। দ্বিতীয় বীর নরসিংহ চোলাদের সাহায্যে ছুটে আসেন। দক্ষিণ আর্কট প্রধানদের পরাজিত করেন এবং শ্রীরঙ্গম দখল করেন। ১২২০-১২৩৮ সালে মাগাদাই মান্দালাম আবার আক্রান্ত হন। হোয়সালা কমান্ডার আপ্পানা এবং গোপায়া এরপর পেরুমবালুরের যুদ্ধে পান্ডিয়ার মিত্র কোপারেরুঙ্গিঙ্গা প্রধানদের পথে চিদাম্বরম পৌঁছান। অবশেষে খবর পেয়ে কোপারুনজিঙ্গা প্রধানরা চোলা রাজা তৃতীয় রাজাকে মুক্ত করতে এবং চোলাদের মুক্ত রাজ্য হিসেবে বিবেচনা করতে ইচ্ছুক হয়ে, হোয়সালারা ১২৩১ সালে চোলা রাজাকে কাঞ্চিতে ফিরিয়ে নিয়ে যায়। একই সময়ে, দ্বিতীয় বীর নরসিংহ নিজে মহেন্দ্রমঙ্গলমের যুদ্ধে সুন্দরা পান্ডিয়াকে পরাজিত করেছিলেন।
গুয়াতেমালা জাতীয় ফুটবল ফেডারেশন

গুয়াতেমালা জাতীয় ফুটবল ফেডারেশন (, ; এছাড়াও ফেদেফুত গুয়াতে, ফেনাফুটজি এবং সংক্ষেপে টেমপ্লেট নামে পরিচিত) হচ্ছে গুয়াতেমালার ফুটবলের সর্বোচ্চ নিয়ন্ত্রক সংস্থা। এই সংস্থাটি ১৯১৯ সালে প্রতিষ্ঠিত হয়েছে। এটি প্রতিষ্ঠার ২৭ বছর পর ফুটবলের সর্বোচ্চ সংস্থা ফিফার সদস্যপদ লাভ করে। অতঃপর ২০১৬ সালের ২৮শে অক্টোবর তারিখে সংস্থাটির সকল কার্যক্রম ফিফা দ্বারা স্থগিত করা হয়েছিল, তবে সংস্থার সাধারণীকরণ কমিটি সম্পূর্ণরূপে কার্যকরী হওয়ার পরে ২০১৮ সালের ৩১শে মে তারিখে এই স্থগিতাদেশ প্রত্যাহার করা হয়েছিল। অন্যদিকে, প্রতিষ্ঠার ৪২ বছর পর ১৯৬১ সালে সংস্থাটি তাদের আঞ্চলিক সংস্থা কনকাকাফের সদস্যপদ লাভ করে। এই সংস্থার সদর দপ্তর গুয়াতেমালার রাজধানী গুয়াতেমালা সিটিতে অবস্থিত।
এই সংস্থাটি গুয়াতেমালার পুরুষ, নারী এবং অনূর্ধ্ব-২৩ দলের পাশাপাশি ঘরোয়া ফুটবলে গুয়াতেমালান জাতীয় ফুটবল লীগ, গুয়াতেমালান নারী জাতীয় ফুটবল লীগ এবং কোপা দে গুয়াতেমালার মতো প্রতিযোগিতার সকল কার্যক্রম পরিচালনা করে। বর্তমানে গুয়াতেমালা জাতীয় ফুটবল ফেডারেশনের সভাপতির দায়িত্ব পালন করছেন হেরার্দো পাইজ এবং সাধারণ সম্পাদকের দায়িত্ব পালন করছেন উইলিয়াম মার্তিনেজ।
ট্রাভিস ডাউলিন

ট্রাভিস মন্টেগু ডাউলিন (; জন্ম: ২৪ ফেব্রুয়ারি, ১৯৭৭) ডেমেরারার গাইহক গার্ডেন্স এলাকায় জন্মগ্রহণকারী সাবেক ওয়েস্ট ইন্ডিয়ান আন্তর্জাতিক ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ২০০০-এর দশকের শেষদিকে সংক্ষিপ্ত সময়ের জন্যে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে গায়ানা দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, ডানহাতে অফ স্পিন বোলিংয়ে পারদর্শী ছিলেন ট্রাভিস ডাউলিন।
১৯৯৬-৯৭ মৌসুম থেকে ২০১০ সাল পর্যন্ত ট্রাভিস ডাউলিনের প্রথম-শ্রেণীর খেলোয়াড়ী জীবন চলমান ছিল। ডানহাতি মাঝারিসারির ব্যাটসম্যান ও খণ্ডকালীন অফ স্পিনার হিসেবে খেলতেন। অনেকটা অপ্রত্যাশিতভাবে ওয়েস্ট ইন্ডিজ দলে খেলার সুযোগ হয় তার। ২০০৯ সালে আঞ্চলিক প্রতিযোগিতায় ৫৮০ রান তুলে গায়ানার পক্ষে দ্বিতীয় সর্বোচ্চ রান সংগ্রাহকে পরিণত হয়েছিলেন। ওয়েস্ট ইন্ডিজ এ দলের পক্ষেও খেলেছেন তিনি।
১৩ জানুয়ারি, ২০০৭ তারিখে ২০০৭ সালের ক্রিকেট বিশ্বকাপকে ঘিরে ৩০ সদস্যের প্রাথমিক তালিকায় তাকে রাখা হয়েছিল। তবে, ১৫ সদস্যের চূড়ান্ত তালিকায় তার ঠাঁই হয়নি। এছাড়াও, ২০০৮ সালে স্ট্যানফোর্ড সুপারস্টার্স দলের সদস্য ছিলেন।
সমগ্র খেলোয়াড়ী জীবনে ছয়টিমাত্র টেস্ট, এগারোটি একদিনের আন্তর্জাতিক ও দুইটিমাত্র টি২০আইয়ে অংশগ্রহণ করেছেন ট্রাভিস ডাউলিন। ৯ জুলাই, ২০০৯ তারিখে কিংস্টনে সফরকারী বাংলাদেশ দলের বিপক্ষে টেস্ট ক্রিকেটে অভিষেক ঘটে তার। ১৮ জুন, ২০১০ তারিখে বাসেতেরেতে সফরকারী দক্ষিণ আফ্রিকা দলের বিপক্ষে সর্বশেষ টেস্টে অংশ নেন তিনি।
নিজস্ব প্রথম টেস্ট সিরিজে বেশ ভালোমানের ক্রীড়াশৈলী প্রদর্শন করেছিলেন ট্রাভিস ডাউলিন। গ্রেনাডায় মাত্র পাঁচ রানের জন্য ইপ্সিত শতরানের ইনিংস থেকে বঞ্চিত হয়েছিলেন। তবে, একদিনের খেলায় ঠিকই শতরানের সন্ধান পেয়েছিলেন।
৯ জুলাই, ২০০৯ তারিখে ট্রাভিস ডাউলিনের টেস্ট ক্রিকেটে অভিষেক ঘটে। এ পর্যায়ে তিনি দূর্বলতর ওয়েস্ট ইন্ডিজ দলের সদস্যরূপে সফরকারী বাংলাদেশ দলের বিপক্ষে খেলতে নেমেছিলেন। ১৫ সদস্যের ঐ দলটিতে নয়জন খেলোয়াড় ওয়েস্ট ইন্ডিজের পক্ষে ইতোপূর্বে খেলেনি ও সাতজন খেলোয়াড়ের অভিষেক পর্ব সম্পন্ন হয়। এমনকি অধিনায়ক ফ্লয়েড রেইফারও দশ বছর পূর্বে তার শেষ চার টেস্টে অংশ নিয়েছিলেন। ওয়েস্ট ইন্ডিজ ক্রিকেট বোর্ডের সাথে প্রথম একাদশের আর্থিক সংঘাত ঘটেছিল।
রোসিওতে নিজস্ব দ্বিতীয় একদিনের আন্তর্জাতিকে বাংলাদেশের বিপক্ষে তিনি অপরাজিত শতরানের ইনিংস খেলেন। এছাড়াও, ২০০৯ সালের আইসিসি চ্যাম্পিয়ন্স ট্রফি প্রতিযোগিতায় অংশগ্রহণের উদ্দেশ্যে দূর্বলতর দলের সদস্যরূপে দক্ষিণ আফ্রিকা গমন করেন। গ্রুপ পর্বের তিন খেলার সবকটিতেই তিনি অংশ নিয়েছিলেন। এমএস ধোনি তার উইকেট পান। এটিই ধোনি’র আন্তর্জাতিক ক্রিকেটে একমাত্র উইকেট প্রাপ্তি ছিল।
এরপর, অস্ট্রেলিয়া সফরেও তাকে ওয়েস্ট ইন্ডিজ দলের সদস্যরূপে গমনের সুযোগ দেয়া হয়। ব্রিসবেন ও পার্থে অনুষ্ঠিত সিরিজের প্রথম ও তৃতীয় টেস্টে খেলেন তিনি।
আজিজুল হাসান গৌরি

আজিজুল হাসান গৌরি (আজিজুল হাসান মাজযুব ও খাজা আজিজুল হাসান নামেও পরিচিত)(১২ জুন ১৮৮৪ - ১৭ আগস্ট ১৯৪৪) ছিলেন একজন ভারতীয় ইসলামি পণ্ডিত ও কবি। তিনি আশরাফ আলী থানভীর শিষ্য ছিলেন। তার চার খণ্ডে রচিত "আশরাফুস সাওয়ানাহ" বইটিকে আশরাফ আলী থানভীর জীবনীর অন্যতম প্রধান উৎস হিসেবে বিবেচনা করা হয়।
আশরাফ আলী থানভী তার কবিতা হার "তামান্না দিল সে রুখসত হো গায়ীর" একটি শ্লোকের প্রশংসা করেছিলেন এবং বলেছিলেন যে কারো কাছে যদি এক লক্ষ টাকা হয় তবে সে যেন তা আজিজুল হাসান গৌরিকে উপহার দেয়। এই শ্লোকটিকে ১০০ টি জনপ্রিয় উর্দু শ্লোকের মধ্যে একটি বলে গণ্য করা হয়েছে।
তিনি ১৮৮৪ সালের ১২ জুন ওরাইতে জন্মগ্রহণ করেন। তিনি এমএও কলেজ (বর্তমান আলীগড় মুসলিম বিশ্ববিদ্যালয়) থেকে বিএ এবং এলএলবি লাভ করেন।
তিনি ৭ বছর ডেপুটি কালেক্টর হিসেবে কাজ করেন এবং পরে শিক্ষা বিভাগে যোগ দেন। তিনি ইসলামি মাদ্রাসার উপ-পরিদর্শক ছিলেন এবং এরপর ব্রিটিশ ভারতের যুক্তপ্রদেশের লখনৌয়ের ইংরেজি বিদ্যালয়ের পরিদর্শক হন এবং শুধুমাত্র এই পদ থেকে অবসর গ্রহণ করেন।
তিনি ছিলেন উর্দু ভাষার কবি এবং উর্দু কবিতার গজল, নাজম, হামদ ও নাত রচনা করেন। তিনি প্রথমে "হাসান" এবং তারপরে "মাজযুব" কে তাঁর কাব্যিক নাম হিসাবে ব্যবহার করেছিলেন। তাঁর কাব্যগ্রন্থের "কাশকোল-ই-মাজযুব" ১৯৫০ সালে প্রকাশিত হয়েছিল।
গৌরির কবিতা "দরস-ই-ইবরত", "জাগাহ জি লাগানে কি দুনিয়া না হ্যায়" জুনায়েদ জামশেদ তাঁর জলওয়া-ই- জানান অ্যালবামে প্রকাশ করেছেন।
তার রচনাবলির মধ্যে অন্তর্ভুক্ত:
তাকে ব্রিটিশ ভারত সরকার "খান সাহাব" এবং "খান বাহাদুর" উপাধিতে ভূষিত করেছিল।
১৯৪৪ সালের ১৭ আগস্ট তিনি মারা যান। জন মোহাম্মদ বাটের মতে, আশরাফ আলী থানভীর জীবন ও উদ্দেশ্যকে মাজযুবের চেয়ে বেশি সম্পন্ন কেউ করতে পারে না। তিনি আশরাফ আলী থানভীর সাথে তার সময় সম্পর্কে শুধু সুন্দর কবিতাই লেখেননি, বরং তিনি প্রমাণ করেছেন যে, থানভী খানকাহ-এর অত্যন্ত শৃঙ্খলাপরায়ণ এবং তপস্যাপূর্ণ পরিবেশেও একটি মুক্ত চেতনা বিকশিত হতে পারে।
নেলন প্যাসকেল

নেলন ট্রয় প্যাসকেল (; জন্ম: ২৫ এপ্রিল, ১৯৮৭) গ্ৰেনাডার সেন্ট ডেভিডস এলাকায় জন্মগ্রহণকারী সাবেক ওয়েস্ট ইন্ডিয়ান আন্তর্জাতিক ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ২০০০-এর দশকের শেষদিকে সংক্ষিপ্ত সময়ের জন্যে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে গ্রেনাডা ও সেন্ট লুসিয়া জুকস দলের প্রতিনিধিত্ব করেন। দলে তিনি মূলতঃ ডানহাতি ফাস্ট বোলার হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন নেলন প্যাসকেল।
২০০৮ সাল থেকে ২০১৪ সাল পর্যন্ত নেলন প্যাসকেলের প্রথম-শ্রেণীর খেলোয়াড়ী জীবন চলমান ছিল। উইন্ডওয়ার্ড আইল্যান্ডসের পক্ষে প্রথম-শ্রেণীর ক্রিকেট ও লিস্ট এ ক্রিকেটে অংশ নিয়েছেন। শ্রীলঙ্কায় অনুষ্ঠিত ২০০৬ সালের অনূর্ধ্ব-১৯ ক্রিকেট বিশ্বকাপে ওয়েস্ট ইন্ডিজের পক্ষে খেলেছেন। ২০০৮ সালে ইংল্যান্ডের ডারহাম সিনিয়র লীগে বোল্ডন সিসি’র পক্ষে ক্লাব ক্রিকেটে অংশ নিয়েছেন।
উইন্ডওয়ার্ড আইল্যান্ডসের পক্ষে খেলাকালীন নিজস্ব দ্বিতীয় মৌসুমে দল নির্বাচকমণ্ডলীর দৃষ্টিতে আসেন। অভিষেক প্রথম-শ্রেণীর ক্রিকেট খেলায় বার্বাডোসের শীর্ষসারির ব্যাটসম্যানদের কাঁপিয়ে দেন ও ৪/৭০ বোলিং পরিসংখ্যান গড়েন।
সমগ্র খেলোয়াড়ী জীবনে দুইটিমাত্র টেস্ট ও একটিমাত্র একদিনের আন্তর্জাতিকে অংশগ্রহণ করেছেন নেলন প্যাসকেল। ১০ জুন, ২০১০ তারিখে পোর্ট অব স্পেনে সফরকারী দক্ষিণ আফ্রিকা দলের বিপক্ষে টেস্ট ক্রিকেটে অভিষেক ঘটে তার। এরপর, ১ ডিসেম্বর, ২০১০ তারিখে পাল্লেকেলেতে স্বাগতিক শ্রীলঙ্কা দলের বিপক্ষে সর্বশেষ টেস্টে অংশ নেন তিনি। এছাড়াও, ২৬ জুলাই, ২০০৯ তারিখে রোজিওতে সফরকারী বাংলাদেশ দলের বিপক্ষে একমাত্র একদিনের আন্তর্জাতিকে অভিষেক ঘটে তার।
২০০৮-০৯ মৌসুম শেষে ২৫ উইকেট পান। তার পেসে বিমোহিত দল নির্বাচকমণ্ডলী তাকে ইংল্যান্ড সফরে টেস্ট দলে যুক্ত করে। ২০০৯ সালে ইংল্যান্ড গমনার্থে তাকে ওয়েস্ট ইন্ডিজ দলের সদস্যরূপে অন্তর্ভুক্ত করা হয়। সেখানে তিনি এসেক্স ও ডার্বিশায়ারের বিপক্ষে প্রস্তুতিমূলক খেলায় অংশ নিয়েছিলেন।
এরপর নিজ দেশে বাংলাদেশের মুখোমুখি হন তিনি। তবে, বাংলাদেশের বিপক্ষে টেস্টের প্রথম একাদশে ঠাঁই হয়নি তার। কেবলমাত্র একটি ওডিআইয়ে অংশ নেয়ার সুযোগ হয় তার। ২০০৯ সালে বাংলাদেশের বিপক্ষে ওডিআইয়ে অংশগ্রহণের মাধ্যমে আন্তর্জাতিক ক্রিকেটে অভিষেক পর্ব সম্পন্ন হয় তার। তবে, ঘরোয়া ক্রিকেটে প্রত্যাবর্তন করে মিশ্রমানের ক্রীড়াশৈলী প্রদর্শন করেন। এরপর তিনি ২০১০ সালে দুইটি টেস্টে অংশ নেন। জুন, ২০১০ সালে সফররত দক্ষিণ আফ্রিকার বিপক্ষে বৃষ্টিবিঘ্নিত খেলায় তার টেস্ট অভিষেক পর্ব সম্পন্ন হয়।
মার্ক হ্যাসলাম

মার্ক জেমস হ্যাসলাম (; জন্ম: ২৬ সেপ্টেম্বর, ১৯৭২) বৃহত্তর ম্যানচেস্টারের বারি এলাকায় জন্মগ্রহণকারী ইংরেজ বংশোদ্ভূত সাবেক নিউজিল্যান্ডীয় আন্তর্জাতিক ক্রিকেটার। নিউজিল্যান্ড ক্রিকেট দলের অন্যতম সদস্য ছিলেন তিনি। ১৯৯০-এর দশকের সূচনালগ্নে সংক্ষিপ্ত সময়ের জন্যে নিউজিল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর নিউজিল্যান্ডীয় ক্রিকেটে অকল্যান্ড দলের প্রতিনিধিত্ব করেন। দলে তিনি মূলতঃ স্লো লেফট-আর্ম অর্থোডক্স বোলিং করতেন। এছাড়াও, বামহাতে নিচেরসারিতে ব্যাটিং করতেন মার্ক হ্যাসলাম।
১৯৯১-৯২ মৌসুম থেকে ২০০১-০২ মৌসুম পর্যন্ত মার্ক হ্যাসলামের প্রথম-শ্রেণীর খেলোয়াড়ী জীবন চলমান ছিল। মার্ক হ্যাসলামের উত্থানপর্ব অনেকাংশেই বেশ দর্শনীয় ছিল। ২০ বছর বয়সে অকল্যান্ডের সদস্যরূপে মাত্র পাঁচটি প্রথম-শ্রেণীর খেলায় অংশ নেয়ার পর জিম্বাবুয়ে ও শ্রীলঙ্কা গমনার্থে তাকে দলে রাখা হয়।
১৯৯২ থেকে ২০০১ সাল পর্যন্ত নিউজিল্যান্ডীয় ঘরোয়া ক্রিকেটে অকল্যান্ডের পক্ষে খেলেছেন। ১৯৯৭-৯৮ মৌসুমে সফরকারী বাংলাদেশী একাদশের বিপক্ষে নর্দার্ন কনফারেন্সের সদস্যরূপে প্রথম-শ্রেণীর ক্রিকেটে ব্যক্তিগত সেরা বোলিং পরিসংখ্যান ৫/২৫ গড়েন।
সমগ্র খেলোয়াড়ী জীবনে চারটিমাত্র টেস্ট ও একটিমাত্র একদিনের আন্তর্জাতিকে অংশগ্রহণ করেছেন মার্ক হ্যাসলাম। ১ নভেম্বর, ১৯৯২ তারিখে বুলাওয়েতে স্বাগতিক জিম্বাবুয়ে দলের বিপক্ষে টেস্ট ক্রিকেটে অভিষেক ঘটে তার। ৮ নভেম্বর, ১৯৯৫ তারিখে কটকে স্বাগতিক ভারত দলের বিপক্ষে সর্বশেষ টেস্টে অংশ নেন তিনি। এছাড়াও, ১৩ ডিসেম্বর, ১৯৯২ তারিখে কলম্বোয় স্বাগতিক শ্রীলঙ্কা দলের বিপক্ষে একমাত্র একদিনের আন্তর্জাতিকে অভিষেক ঘটে তার।
জিম্বাবুয়ের বিপক্ষে দুই টেস্টে অংশ নিলেও তেমন সফলতা পাননি। ১৫৩ রান খরচায় মোটে এক উইকেট পান; তার আবার নিচেরসারির ব্যাটসম্যানের। আর, শ্রীলঙ্কায় ওডিআইয়ে একটি উইকেট পান। পরের মৌসুমেও তাকে অস্ট্রেলিয়া সফরে অন্তর্ভুক্ত করা হয়। তবে, খুব কমই অংশ নিতে পেরেছিলেন। ১৯৫৫-৫৬ মৌসুমে ভারত সফরের জন্যে পুনরায় টেস্ট দলে আমন্ত্রণ জানানো হয়। এ সফরে তিনি আরও দুই টেস্টে অংশ নেন। তন্মধ্যে, চেন্নাই টেস্ট বৃষ্টিবিঘ্নিত ছিল ও তিনি মাঠে নামতে পারেননি। একই অবস্থায় কটকেও লক্ষণীয় কেবলমাত্র এক ইনিংসে বোলিং করে ১/৪২ পান।
ড্যানিয়েল ভেট্টোরি’র উত্থানে তার আন্তর্জাতিক খেলোয়াড়ী জীবন সীমিত হয়ে আসে। আন্তর্জাতিক ক্রিকেট থেকে প্রত্যাখ্যাত হবার পরও অকল্যান্ডের পক্ষে নিয়মিতভাবে খেলতে থাকেন। এ পর্যায়ে তিনি মূলতঃ একদিনের খেলায় অংশ নিতেন।
বর্তমানে তিনি অকল্যান্ডের নর্থ শোর এলাকায় ব্যক্তি মালিকানাধীন ক্রিস্টিন স্কুলের নিয়ন্ত্রণাধীন অ্যাসিস্টেন্ট মিডল স্কুল প্রিন্সিপাল হিসেবে কর্মরত।
চন্দ্রশেখর মুখোপাধ্যায়

চন্দ্রশেখর মুখোপাধ্যায় () (২৭ অক্টোবর, ১৮৪৯ — ১৯ অক্টোবর, ১৯২২), বাংলার যশস্বী লেখক। প্রাবন্ধিক রূপে বিশেষ খ্যাতিমান ছিলেন তিনি।
চন্দ্রশেখর মুখোপাধ্যায়ের জন্ম ১৮৪৯ খ্রিস্টাব্দের ২৭ অক্টোবর ব্রিটিশ ভারতের অধুনা পশ্চিমবঙ্গের নদীয়ায়। পিতার নাম বিশ্বেশ্বর মুখোপাধ্যায়। তিনি বহরমপুর কলেজিয়েট স্কুল থেকে প্রবেশিকা এবং কলকাতার প্রেসিডেন্সি কলেজ থেকে বি.এ পাশ করেন। প্রথমে বহরমপুর কলেজিয়েট স্কুলে এবং পরে পুঁটিয়া ইংরাজী স্কুলে কিছুদিন শিক্ষকতা করেন। ১৮৮০ খ্রিস্টাব্দে বি.এল পাশ করে ওকালতি শুরু করেন। ওকালতি ব্যবসায় তেমন সফল হতে পারেননি। অবশেষে ১৩১১ বঙ্গাব্দে (১৯০৪ খ্রিস্টাব্দে) কাশিমবাজারের মহারাজা মনীন্দ্র চন্দ্র নন্দী তাঁকে আমৃত্যু পঞ্চাশ টাকা মাসিক বৃত্তি দিয়ে "উপাসনা" পত্রিকার সম্পাদনার কাজে নিযুক্ত করেন। তবে চন্দ্রশেখর বঙ্গদর্শন পত্রিকার নিয়মিত লেখক ছিলেন। রবীন্দ্রনাথ ঠাকুরের সম্পাদনায় নবপর্যায়ের বঙ্গদর্শন পত্রিকার সাহিত্য সমালোচকও ছিলেন। তার সর্বশ্রেষ্ঠ গদ্যকাব্যগ্রন্থ "উদ্ভ্রান্তপ্রেম" প্রথমা পত্নীর অকালমৃত্যুর পর রচিত। ১৮৭৫ খ্রিস্টাব্দে প্রথম প্রকাশিত শোকোচ্ছাসপূর্ণ এই গদ্যকাব্যগ্রন্থটি একসময় বাঙালি পাঠক সমাজে বিশেষ ভাবে সমাদৃত হয়েছিল। বঙ্গদর্শন, বান্ধব, জ্ঞানাঙ্কুর প্রভৃতি পত্রিকায় তার প্রবন্ধ নিয়মিত প্রকাশিত হত। ১৮৮৫ খ্রিস্টাব্দে তিনি সেই সমস্ত প্রবন্ধের সংকলন "সারস্বতকুজ্ঞ" প্রকাশ করেন। তার রচিত উল্লেখযোগ্য গ্রন্থাবলি হল -
চন্দ্রশেখর মুখোপাধ্যায় ১৯২২ খ্রিস্টাব্দের ১৯ শে অক্টোবর প্রয়াত হন।
দেওয়াস কনিষ্ঠ রাজ্য

দেওয়াস কনিষ্ঠ রাজ্য ছিলো ব্রিটিশ শাসিত ভারতে অবস্থিত একটি দেশীয় রাজ্য, যা বর্তমানে ভারতের অন্তর্গত৷ মধ্য ভারত এজেন্সির এই রাজ্যটি মধ্য ভারতে মারাঠা সাম্রাজ্য বিস্তারের সময় ১৭২৮ খ্রিস্টাব্দে প্রথম জীবাজী রাও পাওয়ার দ্বারা প্রতিষ্ঠা পায়। এইটি ছিল ১৫ তোপ সেলামী সম্মানপ্রাপ্ত দেশীয় রাজ্য। ১৮১৮ খ্রিস্টাব্দের ১২ই ডিসেম্বর তারিখে এটি ব্রিটিশ করদ রাজ্যে পরিণত হয়।
পেশোয়া বাজিরাও মারাঠাদের পাওয়ার বংশের দুজন বিশ্বস্ত সেনাধ্যক্ষ ভাই তুকোজীরাও এবং জীবাজীরাও শাসনকার্য স্বাভাবিক করার জন্য মালব অঞ্চলের প্রেরণ করেন। জীবাজীরাও ১৭২৮ খ্রিস্টাব্দে এই রাজ্যের পত্তন ঘটান।
দুই ভাই শাসনের সুবিধার্থে মালব অঞ্চল নিজেদের মধ্যে ভাগাভাগি করে নেন তাদের বংশধররাই ছিলেন যথাক্রমে দেওয়াস বরিষ্ঠ এবং দেওয়াস কনিষ্ঠ রাজ্যের পরবর্তী রাজ উত্তরসূরী। ১৮৪১ খ্রিস্টাব্দের পর প্রতিটি উপশাখা তাদের নিজেদের অঞ্চল পৃথক দেশীয় রাজ্য হিসেবে শাসন করা শুরু করে। রাজ্য দুটি একে অপরের সঙ্গে দারুণভাবে বিজড়িত ছিল, উভয়ের রাজধানী দেওয়াস শহরটি একটি মূল সড়কের ভিত্তিতে দুটি ভাগে বিভক্ত হয়েছিল, যার দুদিকে দুটি আলাদা প্রশাসনিক অঞ্চল, আলাদা ব্যবস্থাপনা এবং আলাদা বৈদ্যুতিন পরিকাঠামো প্রতিষ্ঠিত হয়। দুটি রাজ্যের রাজাধিরাজ একই শহরের দুটি পৃথক স্থানে রাজবাড়ী নির্মিত করে বসবাস করতেন ও দুটি পৃথক অঞ্চলে নিজের আধিপত্য প্রতিষ্ঠা করেন।
দেওয়াস রাজ্যের কনিষ্ঠ শাখাটি অঞ্চল জুড়ে বিস্তৃত ছিল এবং ১৯০১ খ্রিস্টাব্দের জনগণনা অনুসারে রাজ্যটির মোট জনসংখ্যা ছিল ৫৪,৯০৪ জন। ১৯০৭ খ্রিস্টাব্দ থেকে উভয় দেওয়াস রাজ্য মধ্য ভারত এজেন্সির অন্তর্গত মালব এজেন্সিতে ছিল। ১৯৪৭ খ্রিস্টাব্দে ভারতের স্বাধীনতা লাভের পর দেওয়াস রাজ্যের রাজা ভারতের মধ্য ভারত রাজ্যের অংশীভূত হয়। ১৯৫৬ খ্রিস্টাব্দে এটি নবগঠিত মধ্যপ্রদেশ রাজ্যে অন্তর্ভুক্ত হয়।
দেওয়াস কনিষ্ঠ রাজ্যের দরবাজ অলংকৃত করতেন রাজ্যের জায়গীরদার, সর্দার, ইস্তমুরাদার এবং মানকরীগণ৷
নীললেজ সুইচোরা

নীললেজ সুইচোরা ("Merops philippinus") মৌমাছি-খাওয়া পরিবার মেরোপিডিতে একটি নিকটস্থ চড়াই-জাতীয় পাখি । এটি দক্ষিণ এবং দক্ষিণ-পূর্ব এশিয়া জুড়ে বিস্তৃত রয়েছে যেখানে অনেক পরিযায়ী পাখি দেখা যায়। অনেক অংশে মৌসুম ভিত্তিক দেখা যায়, তবে তাদের পরিসর জুড়ে ছোট ছোট অঞ্চলে উপনিবেশিকভাবে প্রজনন হয়, অধিকাংশ ক্ষেত্রে নদী উপত্যকায়, যেখানে বালির পাড়ে সুড়ঙ্গ করে বাসা বাঁধে। এসব বেশিরভাগ খোলা আবাসস্থলগুলি পানির নিকটে দেখা যায়।
প্রাপ্তবয়স্ক এই পাখির দৈর্ঘ্য প্রায় ৩০ সেন্টিমিটার ও ওজন ৩৮-৫০ গ্রাম। নীল-সবুজ পালক বিশিষ্ট পাখিটির পেছনের অংশ ও লেজ নীল। গলা খয়েরি, বুকের ওপরটা বাদামি, চোখে কাজল টানা এবং পেট আপেলের মতো সবুজ। চোখ লালচে বাদামি থেকে গাঢ় লাল। কোমর, লেজ ও লেজের নিচের অংশ নীল। লেজের আগায় লম্বা নীল সুই-পালক রয়েছে। ঠোঁটটি সরু ও লম্বা কালো এবং নিচের দিকে বাঁকানো। পা ও পায়ের পাতা কালচে বাদামি। অপ্রাপ্তবয়স্ক নীললেজ সুইচোরার দেহের রং অনুজ্জ্বল ও ফ্যাকাশে। স্ত্রী ও পুরুষ একই রকম দেখতে।
প্রায় ৬ বছর এদের আয়ুষ্কাল। মার্চ থেকে জুন প্রজননকাল। এ সময় পাহাড়ের গায়ে বা নদী ও খালপাড়ে প্রায় ২ মিটার লম্বা সুড়ঙ্গ খুঁড়ে বাসা বানায়। সেখানে ৫-৬টি ডিম পাড়ে। ডিমের রং সাদা। ২১-২৬ দিনে ডিম ফোটে। ২০-২৭ দিন পরে বাচ্চারা উড়তে শেখে।
ফলিও উইকলি

ফোলিও উইকলি ফ্লোরিডার জ্যাকসনভিলিতে প্রকাশিত একটি বিকল্প সাপ্তাহিক পত্রিকা। ১৯৮৭ সালে প্রতিষ্ঠিত, এই পত্রিকাটি উত্তর - পূর্ব ফ্লোরিডার বৃহত্তম এবং প্রভাবশালী বিকল্পধারার একটি পত্রিকা। এটি বিকল্পধারা নিউজমিডিয়া সমিতির সদস্য এবং একাধিক এএএন পুরস্কার জিতেছে। ফেব্রুয়ারি ২০১৯ পর্যন্ত পত্রিকটির ১৫০০০ - ২০০০০টি সংখ্যা রয়েছে । । এটি সম্প্রতি বোল্ডল্যান্ড প্রেস.ইনকরপোরেট দ্বারা অধিগ্রহণ করা হয়েছে। অ্যাটর্নি জন মাইকেল ফিলিপস বর্তমানে মালিকানা দলের সাথে যুক্ত হয়েছেন।
ফয়েজ আহম্মদ

ফয়েজ আহম্মদ একজন বাংলাদেশী অবসরপ্রাপ্ত সরকারি কর্মকর্তা যিনি, সর্বশেষ বাংলাদেশ সরকারি কর্ম কমিশনের সদস্য হিসেবে দায়িত্ব পালন করেছেন। এর পূর্বে তিনি জনপ্রশাসন মন্ত্রণালয়ের সিনিয়র সচিব হিসেবে বাংলাদেশ সিভিল সার্ভিসে তার বর্ণাঢ্য কর্মজীবন শেষ করেন। জনপ্রশাসন মন্ত্রণালয়ে সচিব হিসেবে যোগদানের পূর্বে তিনি স্বাস্থ্য শিক্ষা ও পরিবার কল্যাণ বিভাগ, স্বাস্থ্য ও পরিবার কল্যাণ মন্ত্রণালয়ের সচিব হিসেবে কর্মরত ছিলেন।
জনাব ফয়েজ আহম্মদ পটুয়াখালী জেলার পটুয়াখালী সদর উপজেলার ভুরিয়া ইউনিয়নের ভায়লা গ্রামে সম্ভ্রান্ত এক মুসলিম পরিবারে ১৯৬১ সালের ১ জানুয়ারি জন্মগ্রহণ করেন। তার পিতা মরহুম ফজলুল করিম মোল্লা একজন সমাজসেবী ও শিক্ষানুরাগী ছিলেন। শিক্ষা প্রসারে তিনি তার নিজ সম্পত্তি দান করেন এবং ফজলুল করিম মোল্লা বিদ্যালয় প্রতিষ্ঠা করেন। জনাব ফয়েজ আহম্মদ পটুয়াখালীতে প্রাথমিক পড়াশোনা শেষ করে শেরে বাংলা কৃষি কলেজ (বর্তমান নাম: শেরেবাংলা কৃষি বিশ্ববিদ্যালয়) থেকে কৃষি বিষয়ে স্নাতক (সম্মান) ও সরকার ও রাজনীতি বিষয়ে স্নাতকোত্তর ডিগ্রি লাভ করেন।
ফয়েজ আহম্মদ ১৯৮৭ সালে বিসিএস (কৃষি) ক্যাডারে এবং পূর্ববর্তী ক্যাডার ত্যাগ করে ১৯৮৮ সালে বিসিএস (প্রশাসন) ক্যাডারে কর্মজীবন শুরু করেন। তিনি ১৯৯৮-২০০১ সাল পর্যন্ত বস্ত্র ও পাট মন্ত্রণালয় এর প্রতিমন্ত্রীর সহকারী একান্ত সচিব এবং একান্ত সচিব এর দায়িত্ব পালন করেন। তিনি ২০০২-২০০৬ সাল পর্যন্ত কিশোরগঞ্জ জেলার হোসেনপুর উপজেলার উপজেলা নির্বাহী অফিসার হিসেবে দায়িত্ব পালন করেন এবং ২০০৯-২০১২ সাল পর্যন্ত রাজবাড়ী ও চট্টগ্রাম জেলার জেলা প্রশাসক ও জেলা ম্যাজিস্ট্রেট এর দায়িত্ব পালন করেন। তিনি পরিবেশ ও বন মন্ত্রণালয়ে যুগ্মসচিব এবং স্বাস্থ্য ও পরিবার কল্যাণ মন্ত্রণালয়ের অতিরিক্ত সচিব হিসেবে দায়িত্ব পালন করেন। জনপ্রশাসন মন্ত্রণালয়ে সচিব হিসেবে যোগদানের পূর্বে তিনি স্বাস্থ্য শিক্ষা ও পরিবার কল্যাণ বিভাগ, স্বাস্থ্য ও পরিবার কল্যাণ মন্ত্রণালয়ের সচিব হিসেবে কর্মরত ছিলেন। তিনি বিসিএস (কৃষি) ক্যাডারে এবং বিসিএস (প্রশাসন) ক্যাডারে গত প্রায় ৩৩ বছর সচিবালয় এবং মাঠ প্রশাসনের বিভিন্ন গুরুত্বপূর্ণ পদে সুনাম ও ‍নিষ্ঠার সাথে দায়িত্ব পালন করেন। তিনি ৩ জুলাই ২০১৮ সালে জনপ্রশাসন মন্ত্রণালয়ের সিনিয়র সচিব হিসেবে দায়িত্বপ্রাপ্ত হন। রাষ্ট্রপতি ১ জানুয়ারি ২০২০ তারিখে বাংলাদেশ সরকারী কর্ম কমিশনের সদস্য হিসেবে ফয়েজ আহম্মদকে ৫ বছরের জন্য নিয়োগ দেন। তিনি ২০২৪ সালের ৮ অক্টোবর পিএসসি থেকে পদত্যাগ করেন। 
তার স্ত্রী ডা. তাহমিনা সুলতানা (এমবিবিএস; এমপিএইচ) স্বাস্থ্য অধিদপ্তরের পরিচালক হিসেবে কর্মরত আছেন। তিনি এক পুত্র এবং এক কন্যা সন্তানের জনক।
সরকারি দায়িত্ব পালনের অংশ হিসেবে জার্মানি, যুক্তরাজ্য, যুক্তরাষ্ট্র, ফ্রান্স, অস্ট্রিয়া, তুরস্ক, সুইজারল্যান্ড, দক্ষিণ আফ্রিকা, কেনিয়া, তানজানিয়া, জাপান, মালয়েশিয়া, ইন্দোনেশিয়া, ইরান, শ্রীলঙ্কা, সিঙ্গাপুর, ফিলিপাইন, কম্বোডিয়া, নেপাল, থাইল্যান্ড ও ভারতসহ বিভিন্ন দেশে ভ্রমণ করেছেন।
জাওরা রাজ্য

জাওরা রাজ্য ছিলো ব্রিটিশ শাসিত ভারতে অবস্থিত একটি দেশীয় রাজ্য, যা বর্তমানে ভারতের অন্তর্গত৷ মধ্য ভারত এজেন্সির মালব এজেন্সিতে অবস্থিত রাজ্যগুলির মধ্যে এটি একটি তোপ সেলামী সম্মানপ্রাপ্ত রাজ্য ছিল।
দুটি আশ্রিত অঞ্চল পিপলোড়া ও পন্থ পিপলোড়াসহ রাজ্যটির মোট আয়তন ছিল । জাওরা রাজ্য চারটি তহশীল বিভক্ত ছিল সেগুলি হল জাওরা, বরৌড়া, তাল এবং বড়খেরা। রাজ্যের মুড়ি ফলিত খাদ্যশস্য ছিল মিলেট, তুলা, পেঁয়াজ এবং ভুট্টা এবং ১৯০১ খ্রিস্টাব্দে রাজস্বের পরিমাণ ছিল বার্ষিক ৮,৫০,০০০ ভারতীয় মুদ্রা।
আব্দুল গফুর মোহাম্মদ খান জাওরা রাজ্যের পত্তন ঘটান। তিনি ছিলেন পাঠান নেতা মোহাম্মদ আমির খানের সেনাধ্যক্ষ। পরবর্তীকালে তিনি ইন্দোর রাজ্যের হোল্কার রাজার অধীনস্থ হন। মান্দসৌরের চুক্তি অনুসারে ব্রিটিশ সরকার (ব্রিটিশ ইস্ট ইন্ডিয়া কোম্পানি) ১৮১৮ খ্রিস্টাব্দে এই রাজ্যটি দেশীয় রাজ্যের মর্যাদা পায়। জাওরার নবাব রাজ্যের জাওরা, সনজিত, তাল, মলহরগড়, ভরৌড়াতে ব্রিটিশ হস্তক্ষেপ নিশ্চিত করেন, এবং পিপলোড়াতে ব্রিটিশদের খাজনা আদায়ের অধিকারের আশ্বাস দেন। এর বিপরীতে ব্রিটিশদের তরফ থেকে নবাব প্রয়োজনে ৫০০ অশ্বারোহী বাহিনী ৫০০ পদচালিত সৈন্যবাহিনী ৪টি কামান ব্যবহারের অনুমতি পান। 
এই রাজ্যেরই নবাব মোহাম্মদ ইসমাইল ছিলেন ব্রিটিশ বাহিনীর একজন গণ্যমান্য মেজর জেনারেল। নবাব মোঃ ইফতেখার আলী খাঁয়ের শাসনকালে ১৯২৪ খ্রিস্টাব্দে পিপলোড়া পৃথক রাজ্য এবং ১৯৪২ খ্রিস্টাব্দে পন্থ-পিপলোড়া ব্রিটিশ ভারতের একটি প্রদেশে পরিণত হয়। নবাব মোহাম্মদ ওসমান আলী খাঁ ১৯৪৮ খ্রিস্টাব্দের ১৫ই জুন তারিখে রাজ্যটিকে ভারতীয় অধিরাজ্যের অন্তর্ভুক্ত করার জন্য সম্মতি স্বাক্ষর করেন।
জাওরা রাজ্যের চোদ্দটি জায়গীর এর মধ্যে দুটি জায়গীর ছিল পাঠানো শাসিত একটি জায়গীর ছিল মহাজন শাসিত এবং বাকি এগারটি জায়গীর ছিল রাজপুত শাসিত।
ডোমিনিক ডাইজাকোভিচ

ক্রিস্টোফার জেমস ডাইজেক (জন্ম: ২৩ এপ্রিল ১৯৮৭) একজন মার্কিন পেশাদার কুস্তিগির। বর্তমানে তিনি ডাব্লিউডাব্লিউই এর সাথে চুক্তিবদ্ধ, যেখানে তিনি টি-বার নামে র ব্র্যান্ডের হয়ে কুস্তি করেন। তিনি রিট্রিবিউশনের একজন সদস্য।
সরকারি এস কে কলেজ

সরকারি এস কে কলেজ বাংলাদেশের গোপালগঞ্জ জেলার কাশিয়ানী উপজেলার একটি সরকারি কলেজ। এই কলেজটি "রামদিয়া সরকারি কলেজ" , " এস কে কলেজ " নামেও পরিচিত। কাশিয়ানী উপজেলার প্রাচীন কলেজ যা বিশিষ্ট শিক্ষা অনুরাগী ও সমাজ সেবক চন্দ্রনাথ বসু ধারা দেশ বিভাগের আগে প্রতিষ্ঠিত। 
গোপালগঞ্জ জেলার কাশিয়ানী উপজেলায় রামদিয়া অবস্থিত। দক্ষিণে রামদিয়া বাজার, পূর্বে রামদিয়া খাল৷ একাদশ ও দ্বাদশ শ্রেণী, স্নাতকসহ ১৩ টি বিষয়ে অনার্স, ১০ টি বিষয়ে মাস্টার্স এ পাঠদান করা হয় ৷ এই কলেজে দুই টি ছাত্রাবাস (হোস্টেল) রয়েছে , একটি মুসলিম ছাত্রাবাস আরেকটি হিন্দু ছাত্রাবাস। কলেজে মোট ৫ টি পাকা ভবন রয়েছে , যার মধ্যে একটি ৩ তলা , দুইটি ২ তলা এবং দুইটি ১ তলা।
গোপালগঞ্জ জেলার কাশিয়ানী উপজেলায় রামদিয়া গ্রামে অবস্থিত। দক্ষিণে রামদিয়া বাজার, পূর্বে রামদিয়া খাল। কলেজের পাশেই রয়েছে রামদিয়া বড় বাজার যা প্রায় আধা কিলোমিটার প্রযন্ত এই বাজারে ই প্রাচীন কাল থেকেই সপ্তাহে দুই দিন হাট বসে আসতেছে ,
এই কলেজের মধ্যে একটি কৃষ্ণচূড়া গাছ ও তার পাশে দিঘী রয়েছে ।
রামদিয়া সরকারি এস কে কলেজে মাল্টিমিডিয়া শ্রেণিকক্ষে শ্রেণিকার্যক্রম পরিচালনার ব্যবস্থা রয়েছে।
স্নাতক সম্মান
উচ্চ মাধ্যমিক 
এইচ.এস.সি পরীক্ষায় এ+, স্নাতক (পাস), স্নাতক সম্মান ও স্নাতকোত্তর শ্রেণীতে প্রথম শ্রেণীসহ পাসের হার উল্লেখযোগ্য৷
কপুরকোট

কপুরকোট পশ্চিম-মধ্য নেপালের কর্ণালী প্রদেশের সল্যান জেলার একটি গ্রামীণ পৌরসভা। ২০১১ সালে নেপালের জনশুমারি অনুসারে এর জনসংখ্যা ছিল ১৮,২৭৩ জন।
কুমাখ

কুমাখ পশ্চিম-মধ্য নেপালের কর্ণালী প্রদেশের সল্যান জেলার একটি গ্রামীণ পৌরসভা। 
<mapframe latitude="28.381735" longitude="84.254150" zoom="2" width="200" height="100" align="right">
</mapframe>
কৈলাসচন্দ্র বিদ্যাভূষণ

কৈলাসচন্দ্র বিদ্যাভূষণ (২৫ অগ্রহায়ণ, ১২৬৬—২৭ ফাল্গুন, ১৩০৯) একজন বাঙালি পণ্ডিত, সম্পাদক ও সংগীত বিশেষজ্ঞ।
১২৬৬ বঙ্গাব্দের ২৫শে অগ্রহায়ণ হাওড়া জেলার অন্তর্গত সাতরাগাছির প্রসিদ্ধ পণ্ডিত বংশে তাঁর জন্ম হয়। তার পিতার নাম নন্দলাল বিদ্যারত্ন। তিনি ছিলেন পিতার মধ্যম পুত্র। তার পিতামহ নৈয়ারিক পণ্ডিত হলধর ন্যায়রত্ন মহাশয়। পিতামহের টোলে ভারতবর্ষের বিভিন্ন স্থান থেকে ছাত্র পড়তে আসতেন। কৈলাসচন্দ্র কলকাতায় মাতামহ কাশীনাথ তর্কবাগীশ মহাশয়ের বাড়িতে থেকে সংস্কৃত কলেজে পড়তেন। তিনি এম এ পরীক্ষায় কৃতিত্বের সাথে উত্তীর্ণ হন ও ডাফ কলেজের সংস্কৃত অধ্যাপকের পদে নিযুক্ত হন।
বিখ্যাত সোমপ্রকাশ পত্রিকার সম্পাদক পণ্ডিত দ্বারকানাথ বিদ্যাভূষণের মৃত্যুর পরে কৈলাসচন্দ্র তাঁর পুত্রদের কাছ থেকে সোমপ্রকাশ পত্রিকার সত্ত্ব কিনে নেন ও সম্পাদনা করতে থাকেন। সংগীত শাস্ত্রেও তার বিশেষ নৈপুণ্য ছিল। তিনি একজন বিখ্যাত মাৰ্দ্দঙ্গিকও ছিলেন। পণ্ডিত কৈলাসচন্দ্র ১৩০৯ বঙ্গাব্দের ২৭শে ফান্তুন মারা যান।
দাতিয়া রাজ্য

দাতিয়া রাজ্য ছিলো ব্রিটিশ শাসিত ভারতে অবস্থিত একটি দেশীয় রাজ্য, যা বর্তমানে ভারতের অন্তর্গত৷
এই রাজ্যটি ছিল ব্রিটিশ ভারতের মধ্য ভারত এজেন্সির অন্তর্গত বুন্দেলখণ্ড এজেন্সির একটি দেশীয় রাজ্য। এটি বুন্দেলখন্ড একেবারে উত্তর-পশ্চিম দিকে গোয়ালিয়রের নিকট অবস্থিত ছিল। রাজ্যটি পশ্চিম দিকে যুক্তপ্রদেশ দ্বারা এবং বাকি সকল দিকে মধ্য ভারত এজেন্সির অন্যান্য দেশীয় রাজ্য দ্বারা সীমাবদ্ধ ছিল, যার মধ্যে ছিল গোয়ালিয়র, সমথর এবং ঝাঁসি রাজ্য।
১৯২০ খ্রিস্টাব্দ পর্যন্ত এখানে ২৯ টি পর্যায়ের ডাকটিকিট ছাপা হয়েছিল তবে ১৯২১ খ্রিস্টাব্দ থেকে শুধুমাত্র ভারতীয় ডাকটিকিটই ছাপা শুরু হয়।
১৬২৬ খ্রিস্টাব্দে প্রতিষ্ঠা লাভ করা বুন্দেলখন্ড অঞ্চলের দাতিয়া ছিল একটি পূর্বতন রাজ্য। শাসক রাজপরিবার ছিল ওর্ছা রাজ্যের কোন এক রাজার কনিষ্ঠপুত্রের বংশধর এবং বুন্দেলা গোষ্ঠীর রাজপুত রাজা।
বুন্দেলখন্ড অঞ্চলে অবস্থিত তোপ সেলামী সম্মানপ্রাপ্ত রাজ্যগুলির মধ্যে ওর্ছা রাজ্যের পরেই ছিল এই রাজ্যের অবস্থান। রাজ্যটি ১৭ তোপ সেলামীর সাথে সাথে মহারাজা উপাধি প্রাপ্ত রাজ্যগুলির মধ্যে দ্বিতীয় স্থানে ছিল। রাজ্যটি অঞ্চল জুড়ে বিস্তৃত ছিল এবং ১৯০১ খ্রিস্টাব্দের জনগণনা অনুযায়ী এর জনসংখ্যা ছিল ৫৩,৭৫৯ জন। রাজ্যটি ২,০০,০০০ ব্রিটিশ ডলার রাজ্যনির্বাহী কাজে ব্যবহারের জন্য পেত। ইতিহাসে ১৮৯৬-৯৭ এবং ১৮৯৯-১৯০০ সময়ের মধ্যে এই রাজ্য দুবার দুর্ভিক্ষের সম্মুখীন হয়। 
১৯৪৭ খ্রিস্টাব্দে ভারতের স্বাধীনতা লাভের পর দাতিয়া রাজ্যের মহারাজা একীভূতকরণের দলিল স্বাক্ষর করেন এবং সম্মতিক্রমে ভারতীয় অধিরাজ্যে যোগদান করেন৷ দাতিয়াসহ বুন্দেলখণ্ড এজেন্সির রাজ্যগুলি ১৯৫০ খ্রিস্টাব্দে স্বাধীন ভারতের বিন্ধ্যপ্রদেশের অংশীভূত হয়৷ পরে ১৯৫৬ খ্রিস্টাব্দে এটি নবগঠিত মধ্যপ্রদেশ রাজ্যের অন্তর্ভুক্ত করা হয়৷
দাতিয়া দেশীয় রাজ্যের শাসকগণ প্রাথমিকভাবে রাও ছিলেন পরে তারা রাজা ও মহারাজা উপাধি গ্রহণ করেন৷
১৮৬৫ খ্রিস্টাব্দে শসকগণ "মহারাজা রাজলোকেন্দ্র" উপাধি পেলেও ১৮৭৭ খ্রিস্টাব্দে এটি কার্যকর হয়৷
মফিজুল ইসলাম

মফিজুল ইসলাম (১৯২৬–২৫ ডিসেম্বর ১৯৯১) বাংলাদেশের কুমিল্লা জেলার রাজনীতিবিদ ও মুক্তিযুদ্ধের সংগঠক যিনি তৎকালীন কুমিল্লা-১৩ আসনের আসনের সংসদ সদস্য ছিলেন।
মফিজুল ইসলাম ১৯২৬ সালে কুমিল্লা জেলার বুড়িচংয়ের বাকশীমূল গ্রামে জন্মগ্রহণ করেন। তার পিতা বন্দে আলী মিয়া এবং মাতা আতারুন্নেসা। তিনি ১৯৪৩ সালে ইউসুফ বহুমুখী কারিগরী উচ্চ বিদ্যালয় থেকে এসএসসি পাশ করে ১৯৪৫ সালে ব্রাহ্মণবাড়িয়া কলেজ থেকে এইচএসসি পাশ করেন। চট্টগ্রাম কলেজ থেকে তিনি স্নাতক ও ঢাকা বিশ্ববিদ্যালয় থেকে রাষ্ট্রবিজ্ঞানে স্নাতকোত্তর ডিগ্রী অর্জন করেন।
মফিজুল ইসলাম কর্মজীবনের শুরুতে চট্টগ্রামের আবু তোরাব হাই স্কুলের প্রধান শিক্ষক ও ১৯৫৪ সালে চট্টগ্রাম সিটি কলেজের উপধ্যক্ষ হিসেবে দায়িত্ব পালন করেন।
তিনি ১৯৪৬ সালে চট্টগ্রাম জেলা মুসলিম ছাত্রলীগ সাংগঠনিক কমিটির সভাপতি নির্বাচিত হন। ১৯৫০ সালে তিনি তৎকালীন পূর্ব পাকিস্তান যুবলীগের কেন্দ্রীয় সংসদের সদস্য নির্বাচিত হন। বায়ান্নর ভাষা আন্দোলন, ৬ দফা আন্দোলন, ১৯৫৪ সালের যুক্তফ্রন্ট নির্বাচন ও বাংলাদেশের স্বাধীনতা যুদ্ধে অংশগ্রহণসহ তৎকালীন সকল রাজনৈতিক কর্মকাণ্ডে তিনি সক্রিয় ভূমিকা রাখেন।
তিনি লাহোর থেকে প্রকাশিত "‘দি পাকিস্তান টাইমসের’" এর চট্টগ্রাম সংবাদদাতা হিসেবে দায়িত্ব পালন করেন। তিনি ১৯৫২ সালে তৎকালীন পূর্ব পাকিস্তানের প্রথম সরকার বিরোধী বাংলা দৈনিক ‘আমার দেশ’ ঢাকা থেকে প্রকাশ করেন। যদিও তা ৬ মাস পর বন্ধ হয়ে যায়। ১৯৫৪ সালে তিনি "‘পাকিস্তান অবজারভার’" পত্রিকার চট্টগ্রাম সংবাদপত্রদাতার হিসেবে দায়িত্ব পালন করেন।
১৯৫৩ সালে তিনি ভাসানীর নেতৃত্বাধীনে আওয়ামীলীগে যোগদান করেন। তিনি ১৯৫৬ সালে আওয়ামীলীগে যোগদান করেন। মওলানা ভাসানীর নেতৃত্বে ১৯৫৭ সালে ন্যাশনাল আওয়ামী পার্টি (ন্যাপ) গঠিত হলে তিনি কুমিল্লা জেলার সভাপতি মনোনীত হন। পরবর্তীতে আতাউর রহমান খানের নেতৃত্বে জাতীয় লীগ গঠিত হলে তাতে যোগদান করে সহসভাপতি নির্বাচিত হন। ১৯৫৪, ১৯৫৮ ও ১৯৭০ সালের তৎকালীন পাকিস্তানের জাতীয় নির্বাচনে অংশগ্রহণ করে তিনি পরাজিত হন।
১৯৭৯ সালের দ্বিতীয় জাতীয় সংসদ নির্বাচনে ন্যাশনাল আওয়ামী পার্টির প্রার্থী হিসেবে তৎকালীন কুমিল্লা-১৩ আসন থেকে সংসদ সদস্য নির্বাচিত হন। এরপর রাজনীতির বাহিরে ছিলেন।
মফিজুল ইসলাম ২৫ ডিসেম্বর ১৯৯১ সালে মৃত্যুবরণ করেন।
কলাম্বিয়া পর্বত

কলাম্বিয়া পর্বত কানাডিয় রকি পর্বতমালার উইন্সটন চার্চিল রেঞ্জে অবস্থিত। এটির চূড়া কানাডার আলবার্টা প্রদেশের সর্বোচ্চ বিন্দু এবং কানাডিয় রকি পর্বতমালায় উচ্চতা ও ভূসংস্থানিক বৈশিষ্ট্যের বিচারে রবসন পর্বতের পর দ্বিতীয় সর্বোচ্চ পর্বত। এটি জেসপার জাতীয় উদ্যানের উত্তর প্রান্তে, ব্রিটিশ কলাম্বিয়া ও আলবার্টা প্রদেশের সীমানায় অবস্থিত, তবে এটির সর্বোচ্চ চূড়া আলবার্টার ভিতরে পরেছে। ১৮৯৮ সালে কলাম্বিয়া নদীর নামানুসারে ইংলিশ পর্বতবিদ জন নরম্যান কলি এই পর্বতের নামকরণ করেন। ১৯০২ সালে সুইস পর্বতারোহী ক্রিস্টিয়ান কউফম্যানের দিক নির্দেশনায় ব্রিটিশ ধর্মযাজক জেমস আউটরাম সর্বপ্রথম এই পর্বতে আরোহণ করেন।
কলাম্বিয়া পর্বত আরোহণের জন্য সাধারণত 'পূর্বমুখি' হিমবাহ পথ আছে, এই পথে গ্রীষ্মে সোজাসুজি আরোহণ করা যায়, যদিও এইপথে প্রায় আথাবাস্কা হিমবাহ ও কলাম্বিয়া বরফক্ষেত্র পাড়ি দিতে হয়। অন্যদিকে 'কিংস ট্রেঞ্চ' দিয়ে আরোহণে ৮ কিলোমিটার(৫ মাইল) পথ কমে যায়। পর্বতটির উত্তর শৈলশিরার উপরের পথটি পর্বতারোহণ পথের ধরন অনুযায়ী পঞ্চম গ্রেডের পথ এবং বেশি দর্শনীয় হিসেবে বিবেচিত।
কলাম্বিয়া পর্বত মূলত প্রাক-ক্যাম্ব্রিয়ান থেকে জুরাসিক যুগের পাললিক শিলায় গঠিত। ল্যরামাইড অরোজেনি'র মত ভূতাত্ত্বিক ঘটনা চলাকালে অগভীর সমুদ্রের পাললিক শিলা ধাক্কা দিয়ে আরো পূর্ব দিকের অপেক্ষাকৃত নবীন শিলার উপর ঠেলে দিলে এপর্বতগুলির সৃষ্টি হয়। কোপেনের জলবায়ু শ্রেনীবিভাগ অনুযায়ী কলাম্বিয়া পর্বত, উত্তর মেরুর ঠিক দক্ষিণে অবস্থিত ঠান্ডা, তুষারাবৃত শীত মৌসুম এবং মৃদু গ্রীষ্মকালীন জলবায়ু অঞ্চলে অবস্থিত। এখানে তাপমাত্রা সাধারণত -২০° এবং শীতল বায়ূ প্রবাহ থাকলে -৩০° সেলসিয়াস পর্যন্ত নেমে যায়।
উলি পর্বত

উলি পর্বত কানাডার আলবার্টা প্রদেশে রকি পর্বতমালার কানাডিয় অংশের উইন্সটন চার্চিল রেঞ্জে অবস্থিত। জেসপার জাতীয় উদ্যানের অভ্যন্তরে সানওয়াপ্টা নদীর উপত্যাকায় ডায়াডেম পর্বতের ১.৫ কিলোমিটার দক্ষিণে এর অবস্থান। পাললিক শিলায় গঠিত পর্বতটির উচ্চতা ১১,০০০ ফুটের অধিক ১৮৯৮ সালে পর্বতটির নামকরণ ও ১৯২৫ সালে প্রথম বার আরোহণ করা হয়।
ইংরেজ পর্বতবিদ জন নরম্যান কলি ও হিউ স্টাটফিল্ড তাদের অপর সঙ্গী হারম্যান উলি'র নামে ১৮৯৮ সালে এই পর্বতের নামকরণ করেন। ১৮৯৮ হতে ১৯০২ এর মাঝে তারা তিনজন কানাডিয় রকি পর্বতমালায় বিভিন্ন অভিযান ও পর্বতারোহণ করেছিলেন। নরম্যান কলি ও হারম্যান উলি আথাবাস্কা পর্বত ও কলাম্বিয়া বরফক্ষেত্র আবিষ্কার ও আরোহণ করেছিলেন, তবে তারা তিনিজনই উলি পর্বত আরোহণে ব্যর্থ হয়েছিলেন।
কানাডিয় রকি পর্বতমালার ১১০০০ ফুটের অধিক উচ্চতা বিশিষ্ট পর্বত গুলির মধ্যে উলি এবং ডায়াডেম পর্বত একইদিনে আরোহণ করা যায়। ১৯২৫ সালের ২৮ জুলাই, তিনজন সুইস গাইড হান্স ফুরার, এইচ কোহলার এবং জে ওয়েবারের দিক নির্দেশনায় এস হাশিমোতো, এইচ হাতানো, টি হায়াকায়া, অয়াই মাকি, অয়াই মিতা এবং এন অকেবে উলি পর্বতের চূড়ায় প্রপ্তহম্বার আরোহণ করেন।
কলাম্বিয়া পর্বত মূলত প্রাক-ক্যাম্ব্রিয়ান থেকে জুরাসিক যুগের পাললিক শিলায় গঠিত। ল্যরামাইড অরোজেনি'র মত ভূতাত্ত্বিক ঘটনা চলাকালে অগভীর সমুদ্রের পাললিক শিলা ধাক্কা দিয়ে আরো পূর্ব দিকের অপেক্ষাকৃত নবীন শিলার উপর ঠেলে দিলে এপর্বতগুলির সৃষ্টি হয়। কোপেনের জলবায়ু শ্রেনীবিভাগ অনুযায়ী কলাম্বিয়া পর্বত, উত্তর মেরুর ঠিক দক্ষিণে অবস্থিত ঠান্ডা, তুষারাবৃত শীত মৌসুম এবং মৃদু গ্রীষ্মকালীন জলবায়ু অঞ্চলে অবস্থিত। এখানে তাপমাত্রা সাধারণত -২০° এবং শীতল বায়ূ প্রবাহ থাকলে -৩০° সেলসিয়াস পর্যন্ত নেমে যায়।
৫-মিথাইলইউরিডিন

৫-মিথাইলইউরিডিন, যা রাইবোথাইমিডিন নামেও পরিচিত, হলো একটি পাইরিমিডিন নিউক্লিওসাইড যৌগ। একে সংক্ষেপে এম৫ইউ (m5U) হিসেবেও লেখা হয়। এটির রাসায়নিক কাঠামো ডিঅক্সিরাইবোনিউক্লিওসাইড থাইমিডিনের অনুরূপ, কেবল পেন্টোজ শর্করার কার্বন চক্রের ২' কার্বনের সাথে কোনো হাইড্রক্সিল মূলক অনুপস্থিত থাকে। ৫-মিথাইলইউরিডিনে রাইবোজ নামক পেন্টোজ শর্করার সাথে নাইট্রোজেনঘটিত ক্ষারক হিসেবে একটি থাইমিন যুক্ত থাকে। যৌগটি শ্বেতবর্ণের কঠিন পদার্থ।
রিজওয়ান-উজ-জামান

রিজওয়ান-উজ-জামান খান (; জন্ম: ৪ সেপ্টেম্বর, ১৯৬১) সিন্ধু প্রদেশের করাচি এলাকায় জন্মগ্রহণকারী সাবেক পাকিস্তানি আন্তর্জাতিক ক্রিকেটার। পাকিস্তান ক্রিকেট দলের অন্যতম সদস্য ছিলেন তিনি। ১৯৮০-এর দশকে পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর পাকিস্তানি ক্রিকেটে করাচি ও পাকিস্তান ইন্টারন্যাশনাল এয়ারলাইন্স দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, লেগ ব্রেক গুগলি বোলিংয়ে পারদর্শী ছিলেন রিজওয়ান-উজ-জামান।
১৯৭৬-৭৭ মৌসুম থেকে ১৯৯৯-২০০০ মৌসুম পর্যন্ত রিজওয়ান-উজ-জামানের প্রথম-শ্রেণীর খেলোয়াড়ী জীবন চলমান ছিল। ১৯৯০ সালে ইংল্যান্ডের নর্থ ইয়র্কশায়ার ও সাউথ ডারহাম ক্রিকেট লীগে পেশাদারী পর্যায়ে অংশ নেন। এ পর্যায়ে তিনি নরম্যান্ডি হল ক্লাবের পক্ষে খেলেছিলেন।
সমগ্র খেলোয়াড়ী জীবনে এগারোটি টেস্ট ও তিনটিমাত্র একদিনের আন্তর্জাতিকে অংশগ্রহণ করেছেন রিজওয়ান-উজ-জামান। ১৩ নভেম্বর, ১৯৮১ তারিখে পার্থে স্বাগতিক অস্ট্রেলিয়া দলের বিপক্ষে টেস্ট ক্রিকেটে অভিষেক ঘটে তার। ২৪ ফেব্রুয়ারি, ১৯৮৯ তারিখে অকল্যান্ডে স্বাগতিক নিউজিল্যান্ড দলের বিপক্ষে সর্বশেষ টেস্টে অংশ নেন তিনি।
আজিম হাফিজ

রাজা আজিম হাফিজ (; জন্ম: ২৯ জুলাই, ১৯৬৩) ঝিলম এলাকায় জন্মগ্রহণকারী সাবেক পাকিস্তানি আন্তর্জাতিক ক্রিকেটার। পাকিস্তান ক্রিকেট দলের অন্যতম সদস্য ছিলেন তিনি। ১৯৮০-এর দশকের মাঝামাঝি সময়কালে সংক্ষিপ্ত সময়ের জন্যে পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর পাকিস্তানি ক্রিকেটে অ্যালাইড ব্যাংক, করাচি, পাকিস্তান ইন্টারন্যাশনাল এয়ারলাইন্স, পাকিস্তান ন্যাশনাল শিপিং কর্পোরেশন দলের প্রতিনিধিত্ব করেন। দলে তিনি মূলতঃ বামহাতি ফাস্ট-মিডিয়াম বোলিং করতেন। এছাড়াও, বামহাতে নিচেরসারিতে ব্যাটিং করতেন আজিম হাফিজ।
১৯৮২-৮৩ মৌসুম থেকে ১৯৯৬-৯৭ মৌসুম পর্যন্ত আজিম হাফিজের প্রথম-শ্রেণীর খেলোয়াড়ী জীবন চলমান ছিল। দীর্ঘকায় গড়নের সবল বামহাতি ফাস্ট বোলার ছিলেন আজিম হাফিজ। স্বল্প কয়েকটি প্রথম-শ্রেণীর ক্রিকেট খেলায় অভিজ্ঞতাপুষ্ট অবস্থাতেই টেস্ট ক্রিকেট অঙ্গনে আবির্ভাব ঘটে তার।
বামহাতি ফাস্ট বোলার আজিম হাফিজ তার জন্মগত ত্রুটির কারণে পরিচিতি পেয়ে আসছেন। তার ডানহাতের দুই আঙ্গুল কম ছিল। তবে, তিনি ঐ হাতে বোলিং করতেন না।
সমগ্র খেলোয়াড়ী জীবনে আঠারোটি টেস্ট ও পনেরোটি একদিনের আন্তর্জাতিকে অংশগ্রহণ করেছেন আজিম হাফিজ। ১৪ সেপ্টেম্বর, ১৯৮৩ তারিখে বেঙ্গালুরুতে স্বাগতিক ভারত দলের বিপক্ষে টেস্ট ক্রিকেটে অভিষেক ঘটে তার। ৯ ফেব্রুয়ারি, ১৯৮৫ তারিখে ডুনেডিনে স্বাগতিক নিউজিল্যান্ড দলের বিপক্ষে সর্বশেষ টেস্টে অংশ নেন তিনি।
১৯৮৩-৮৪ মৌসুমে ভারতের বিপক্ষে টেস্ট অভিষেক পর্ব সম্পন্ন হয় তার। পায়ের আঘাতের কারণে দলের বাইরে থাকা ইমরান খানের স্থলাভিষিক্ত হয়েছিলেন তিনি। এরপর তিনি অস্ট্রেলিয়া গমনের সুযোগ পান। সেখানে তিনি অবিরাম বোলিং করে গেছেন। ঐ সফরে ১৯ উইকেট পান তিনি। তন্মধ্যে অ্যাডিলেড ও পার্থ টেস্টে পাঁচ-উইকেট পান। নিজ দেশে সফরকারী ভারত দলের বিপক্ষে লাহোরের নিষ্প্রাণ পিচের ৬/৪৬ বোলিং পরিসংখ্যান গড়েন। এটিই পরবর্তীতে তার সেরা বোলিং হিসেবে চিত্রিত হয়ে যায়। এরপর, কিউইদের বিপক্ষে ধারাবাহিকভাবে ছয় টেস্টে অংশ নিয়ে ২২ উইকেট পান।
পাকিস্তান দলে নিজেকে কখনো প্রতিষ্ঠিত করতে পারেননি। ঐ সময়ে পাকিস্তান দলের বোলিং স্তম্ভ ওয়াসিম আকরাম ও ওয়াকার ইউনুসের সাথে তাকে তীব্র প্রতিদ্বন্দ্বিতায় অবতীর্ণ হতে হয়েছে। বামহাতি উদীয়মান পেস ওয়াসিম আকরামের কাছে স্থানচ্যূতি ঘটে তার। সবমিলিয়ে ১৮ টেস্টে ৬৩ উইকেট পেয়েছেন।
হলদেপানা

হলদেপানা (বৈজ্ঞানিক নাম: Limnocharis flava; () হলো একটি জলজ সপুষ্পক উদ্ভিদ প্রজাতি। এটি মেক্সিকো, মধ্য আমেরিকা, দক্ষিণ আমেরিকা, কিউবা, হাইতি এবং ডোমিনিকান রিপাবলিকের স্থানীয় উদ্ভিদ প্রজাতি। এছাড়া দক্ষিণ ও দক্ষিণ-পূর্ব এশিয়ার দেশ ভারত, শ্রীলঙ্কা, কম্বোডিয়া, বার্মা, থাইল্যান্ড, ভিয়েতনাম, ইন্দোনেশিয়া, মালয়েশিয়া, ব্রুনাই এবং দক্ষিণ চীনে (কুয়াংতুং, ইউনান) অভিযোজিত উদ্ভিদ হিসেবে ব্যাপক পরিলক্ষিত হয়।
হলদেপানা বড়জোর ৫০ সেন্টিমিটার পর্যন্ত লম্বা হয়। এরা ঝোপের মতো বড় হয়। এর ত্রিভুজাকৃতির পাতা এবং ফাঁপা কাণ্ডে কোনো অলঙ্করণ থাকে না। এর পুষ্পমঞ্জরির বৈশিষ্ট্যসূচক আকৃতি থাকে। এর তিন-পাপড়িবিশিষ্ট ফুলগুলোর ব্যাস প্রায় ১.৫ সেন্টিমিটার। ফলগুলো গোলাকৃতির। হলদেপানা মুক্ত ভাসমান উদ্ভিদ নয়, তবে এর বীজ পানির স্রোতে ভেসে বহুদূর পর্যন্ত যেতে পারে।
হলদেপানা মিঠাপানির জলা জাতীয় জায়গায় জন্মে থাকে; তবে যেখানে খুব গভীর স্থির পানি থাকলে, সেখানে জন্মায় না। আবার কিছু কিছু জায়গায় আগাছার মতো ধানক্ষেতে বিস্তৃত হয়। এছাড়া পৃথিবীর বেশ কিছু জলাভূমি এলাকায় এটি দখলদার প্রজাতি হিসেবে পরিচিত।
ঐতিহ্যগতভাবে হলদেপানা ইন্দোনেশিয়া, ফিলিপাইন, ভিয়েতনাম লাওস, ইসান (থাইল্যান্ড)-এর বেশ কিছু অঞ্চলে জনপ্রিয়। ভারতের কিছু কিছু অঞ্চলেও হলদেপানার পুষ্পবৃন্ত তরকারি, স্যুপ, সালাদ এবং ভাজি হিসেবে খাওয়া হয়৷ এছাড়া হলদেপানা ফুলের অপরিপক্ব কলিও খাওয়া যায়। থাইল্যান্ডের ইসানে হলদেপানার কচিপাতা "নাম ফ্রিক"-এর সাথে কাঁচা অবস্থায় খাওয়া হয়। তবে এর অতিসাধারণ স্বাদের কারণে কিছু এলাকায় এটিকে "গরিব লোকের খাবার" বা অন্য খাদ্যের সংকটে আপদকালীন খাবার হিসেবে গণ্য করা হয়। ১৯৪০-এর দশকে জাভা দ্বীপের বানিউয়াংগি ভাষায় মোহাম্মদ আরিফের রচিত জনপ্রিয় "গেঞ্জের-গেঞ্জের" ("Genjer-genjer") এই গানে এই বৈশিষ্ট্যটি প্রতিভাত হয়।
মার্সেলিনো গালাতাস

মার্সেলিনো গালাতাস রেন্তেরিয়া (; ২ এপ্রিল ১৯০৩ – ৮ এপ্রিল ১৯৯৪; মার্সেলিনো গালাতাস নামে সুপরিচিত) একজন স্পেনীয় পেশাদার ফুটবল খেলোয়াড় ছিলেন। তিনি তার খেলোয়াড়ি জীবনের অধিকাংশ সময় রিয়াল সোসিয়েদাদ এবং স্পেন জাতীয় ফুটবল দলের হয়ে একজন আক্রমণভাগের খেলোয়াড় হিসেবে খেলেছেন।
১৯২০–২১ মৌসুমে, অ্যাথলেটিক বিলবাওয়ের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেন। অ্যাথলেটিক বিলবাওয়ের হয়ে ১ মৌসুম খেলার পর, পরবর্তী মৌসুমে তিনি দেউস্তোয় যোগদান করেন, সেখানে তিনি ২ মৌসুম অতিবাহিত করেন। অতঃপর ১৯২৩–২৪ মৌসুমে, তিনি তার রিয়াল সোসিয়েদাদে যোগদান করেন, যেখানে তিনি ৪ মৌসুম অতিবাহিত করে আতলেতিকো মাদ্রিদে যোগদান করেন, আতলেতিকো মাদ্রিদের হয়ে তিনি ১ মৌসুম অতিবাহিত করে অবসর গ্রহণ করেছিলেন।
১৯২৭ সালে, গালাতাস স্পেনের হয়ে আন্তর্জাতিক পর্যায়ে অভিষেক করেছেন, যেখানে তিনি মাত্র ১টি ম্যাচে অংশগ্রহণ করেছেন।
মার্সেলিনো গালাতাস ১৯০৩ সালের ২রা এপ্রিল তারিখে ফিলিপাইনের ম্যানিলায় জন্মগ্রহণ করেছিলেন। পরবর্তীতে প্রকৌশল বিষয়ে পড়াশোনা করার জন্য তিনি স্পেনের বাস্ক প্রদেশে চলে আসেন। তিনি তার খেলোয়াড় জীবনে সকলের কাছে "চেলিন" ডাকনামে পরিচিত ছিলেন। ১৯৯৪ সালের ৮ই এপ্রিল তারিখে, ৯১ বছর বয়সে, গালাতাস স্পেনের বেনালমাদেনায় মৃত্যুবরণ করেছেন।
বাবুনাই

বাবুনাই বা শ্বেতাক্ষি ("Zosterops palpebrosus") শ্বেত-চোখ পরিবারে একটি ছোট পাসেরিন পাখি। এটি চশমা পাখি বা চশমা টুনি নামেও পরিচিত। এরা ছোট ছোট দলে চারণ করে, অমৃত এবং ছোট পোকামাকড় খায়। এদের স্বতন্ত্র চোখের চারদিক ঘিরে সাদা বলয় এবং সামগ্রিক হলুদ বর্ণের উপরের অংশগুলি দ্বারা সহজেই শনাক্ত করা যায়। এটি ভারতীয় উপমহাদেশে উন্মুক্ত অরণ্যে বসবাসকারী পাখি। ভারতীয় উপমহাদেশ ছাড়াও ওমান, ইরান, আফগানিস্তান, চীন, মিয়ানমার প্রভৃতি দেশে এদের দেখা যায়।
বাবুনাই লম্বায় ১০ সেন্টিমিটার ও ৯ গ্রাম ওজনের হয়ে থাকে। প্রাপ্তবয়স্ক পাখির পিঠ ও মাথা হলুদাভ-সবুজ। ডানা ও লেজ কালচে। গলা, বুকের উপরাংশ ও লেজের তলা উজ্জ্বল হলুদ। ঠোঁট কালচে ও নিচের ঠোঁটের গোড়া বাদামি। বুক ও পেট সাদা। চোখের কোনায় কালচে দাগ থাকে। পা, পায়ের পাতা ও নখ ধূসর-বাদামি। চোখ বাদামি-হলুদ। ছানাদের চোখে চশমা থাকে না।
এপ্রিল-মে মাসে গাছের সরু শাখায় সরু শিকড়, মাকড়সার জাল ইত্যাদি দিয়ে গোলাকার ঝুলন্ত বাসা বানায়। সেই বাসায় দু-তিনটি ডিম পাড়ে। ডিমের রং ফ্যাকাশে নীল। ডিম ফুটতে ৯-১১ দিন সময় লাগে। ছানারা প্রায় ১০ দিনে উড়তে শেখে।
সানওয়াপ্টা নদী

সানওয়াপ্টা নদী কানাডার আলবার্টা প্রদেশের জেসপার জাতীয় উদ্যানে কানাডিয় রকি পর্বতমালার অন্তর্গত নদী। নদীটি আথাবাস্কা হিমবাহের একটি প্রান্ত বা টারমিনাস হতে উদ্ভূত হয়ে বৃহৎ আথাবাস্কা নদীতে মিশেছে। এটি আথাবাস্কা নদীর অন্যতম উপনদী। যাত্রাপথে নদীটির একটি জলপ্রপাত, কয়েকটি শাখা ও উপনদী আছে। এই নদীর নাম "স্টোনি ইন্ডিয়ান" জাতীগোষ্টির ভাষা হতে উদ্ভূত, যার অর্থ 'উত্তাল বা অশান্ত নদী'। ১৮৯২ সালে ভুতত্ত্ববিদ এ পি কোলম্যান এই নদীর নামকরণ করেন।
কলাম্বিয়া বরফক্ষেত্রের আথাবাস্কা হিমবাহের শেষপ্রান্তে গলিত বরফ জমা ছোট সানওয়াপ্টা হ্রদকে সানওয়াপ্টা নদীর নামমাত্র প্রবাহ উৎস বিবেচনা করা হয়। এর কয়েক কিলোমিটার উজান থেকে নদীটির মূলশ্রোত সানওয়াপ্টা গিরিপথের পশ্চিম-উত্তরপশ্চিম পাশে কলাম্বিয়া বরফক্ষেত্রের কাছ দিয়ে প্রবাহিত হয়েছে, যা জেসপার ও ব্যানফ জাতীয় উদ্যানকে বিভাজিত এবং উদ্যান দুইটির সীমা নির্দেশ করেছে। এরপর নদীটি আলবার্টা প্রদেশের 'আইসফিল্ডস পার্কওয়ে' নামে খ্যাত মহাসড়ক ৯৩-এর পাশাপাশি অনুসরণ করে জেসপার জাতীয় উদ্যানের মধ্য দিয়ে উত্তর-পশ্চিমে প্রবাহিত হতে থাকে। এটির প্রবাহের শেষ দিকে সানওয়াপ্টা জলপ্রপাত অবস্থিত, জলপ্রপাতের তিন কিলোমিটার পরে নদীটি আথাবাস্কা নদীর সাথে মিশেছে।
সানওয়াপ্টা নদীর উপনদী সমূহঃ
ফ্রান্সের রপ্তানি পণ্য তালিকা

নীচে ফ্রান্সের রফতানির একটি তালিকা রয়েছে। আন্তর্জাতিক বাণিজ্য কেন্দ্রএর ২০১৯ সালের তথ্য অনুযায়ী মিলিয়ন হিসাবে, মিলিয়ন মার্কিন যুক্তরাষ্ট্রের ডলারে। বর্তমানে শীর্ষ ৩০ রফতানি তালিকাভুক্ত করা হয়েছে।
এড়াছিয়া

এড়াছিয়া একটি ছোট গ্রাম এটি ভাতার সিডি ব্লকের পূর্ব বর্ধমান জেলার পশ্চিম বঙ্গ, রাজ্যের অন্তর্গত। এখানে মোট পরিবারের সংখ্যা হল 609 টি। এড়াছিয়া গ্রাম থেকে জাতীয় হাইওয়ে পূর্ব বর্ধমানের দূরত্ব প্রায় ২0 কিলোমিটার (১2 মা) )। 
আদমশুমারি ২০১১ এড়াছিয়া গ্রাম অবস্থানের কোড বা ভিলেজ কোড 319860। এড়াছিয়া গ্রামে অবস্থিত Bhatar এর তহশীল বর্ধমান পশ্চিমবঙ্গের ভারতে জেলা। । 
প্রায় 20 কিলোমিটার (১2 মা) পূর্ব বর্ধমান , শহর থেকে এড়াছিয়া যাত্রা বাস এবং নিকটতম রেল স্টেশন ভাতার।। । 
বর্ধমানের এড়াছিয়া গ্রামে তফসিলি বর্ণের জনসংখ্যা রয়েছে। তফসিল জাতি (এসসি) গঠিত 25.41 % যখন তপশিলি উপজাতি (এসটি) ছিল 3.17 এড়াছিয়া গ্রামে মোট জনসংখ্যার%। 
ভাতারে নিকটতম গ্রামীণ হাসপাতাল (60 বিছানা সহ) ভাতার সিডি ব্লকের মূল চিকিৎসা সুবিধা প্রাথমিক স্বাস্থ্য কেন্দ্র রয়েছে। ।
এ১ মোটরওয়ে (সাইপ্রাস)

এ১ মোটরওয়ে, স্থানীয়ভাবে নিকোসিয়ালিমাসল হাইওয়ে (গ্রীক: "δρόμος Λευκωσίας Λεμεσού"; তুর্কি: "LefkoşaLimasol yolu") হিসাবে পরিচিত, এটি সাইপ্রাসে নির্মিত প্রথম এবং দীর্ঘতম মোটরওয়ে। এটি দ্বীপের সমস্ত প্রধান শহরকে আধুনিক ৪ লেনের মহাসড়কের সাথে সংযুক্ত করার জন্য একটি উচ্চাকাঙ্ক্ষী সরকারী প্রকল্পের সূচনা করেছে। এটি ৭৩ কিলোমিটার দীর্ঘ এবং কোনও -গ্রেড ছেদমুক্ত । এটি রাজধানী নিকোসিয়াকে (যা প্রশাসনিক এবং আর্থিক কেন্দ্র) লিমাসল দ্বীপের বৃহত্তম বন্দর (এবং দ্বিতীয় বৃহত্তম শহর) এর সাথে যুক্ত করেছে।
s
১৯৭০ এর দশকের শেষদিকে, সাইপ্রিয়ট সরকার দ্বীপে পরিবহনের অবকাঠামোগত উন্নয়নের জন্য বিভিন্ন ধরনের স্কিম চালু করেছিল। প্রথম পরিকল্পনা করা মোটরওয়েটি নিকোসিয়া এবং নিকোসিয়া আন্তর্জাতিক বিমানবন্দরের মধ্যে মোটামুটি বর্তমান গ্রিভা দিগেনি এভিনিউয়ের রুটে নির্মিত হয়েছিল। রাস্তাটি প্রস্তুতিতে প্রশস্ত করা হয়েছিল কিন্তু জুলাই ১৯৭৪ সালের জুলাই মাসে সাইপ্রাসে তুর্কি আক্রমণ এবং বিমানবন্দর বন্ধ হওয়ার পরে, এই স্কিমটি পরিত্যাগ করা হয়েছিল, ১৯৭৮ সালে লিমাসোলের নিকোসিয়াকে সাইপ্রাসের নতুন মূল বন্দরটির সাথে সংযুক্ত করার জন্য এ১-তে নির্মাণ কাজ শুরু হয়েছিল। ।
নির্মাণকাজ একই সাথে উভয় প্রান্তে শুরু হয়েছিল। প্রাথমিক নির্মাণে, সংযোগস্থলগুলো শ্রেণী বিচ্ছেদে ছিল। যদিও নিকোসিয়া প্রান্তে পুনর্গঠনগুলি এর কোনও প্রমাণ নিষ্ক্রিয় করেছে, ড্রাইভাররা এখনও ১৭ সন্ধিক্ষণে ফিল্টার লেন দেখতে পাবে। মোটরওয়েটি পর্যায়ক্রমে খোলা হয়েছিল, চূড়ান্ত পর্যায়ে (কর্নোস থেকে কোফিনো) ১৯৮৪ সালের অক্টোবরে সম্পন্ন হয়েছিল, ২০০৮ সালের গ্রীষ্মে লিমাসল শহরের অভ্যন্তরে আপগ্রেড সম্পন্ন হয়েছিল। এই আপগ্রেডগুলির মধ্যে রয়েছে পোলেমিডিয়া এবং ট্রয়েডোস জংশন, আগিয়া ফিল্যাক্সিস জংশন, অ্যাজিওস অ্যাথানাসিওস জংশন, লিনোপেট্রা জংশন এবং জেরমাসোজিয়া জংশন এবং ফ্লাইওভার বা আন্ডারপাসগুলির সাথে একটি সিরিজের রাউন্ড আউটসেস প্রতিস্থাপন জড়িত।
২০১২ সাল থেকে নিকোশিয়ার প্রবেশ পথ এবং এ২ মোটরওয়ের সংযোগস্থলের মধ্যবর্তী মোটরওয়ের অংশটি ভারী যানজটের কারণে ৬ লেনের রাস্তায় উন্নত হয়েছে।
তারকেশ্বর রেলওয়ে স্টেশন

তারকেশ্বর রেলওয়ে স্টেশন হল ভারতের পশ্চিমবঙ্গ রাজ্যে অবস্থিত কলকাতা শহরতলি রেলের একটি স্টেশন। এটি শেওড়াফুলি-তারকেশ্বর শাখার মধ্যে অবস্থিত। এই রেলওয়ে স্টেশন তারকেশ্বর ও তার পার্শ্ববর্তী অঞ্চলগুলির মধ্যে রেলযোগাযোগ পরিচালনা করে।
১৮৮৫ সালের ১ জানুয়ারি তারকেশ্বর রেলওয়ে কোম্পানি, শেওড়াফুলি-বিষ্ণুপুর ব্রাঞ্চ লাইন নামক ব্রডগেজ রেলপথটির সূচনা করে এবং এটি তখন ইস্ট ইন্ডিয়া রেলওয়ে কোম্পানি পরিচালনা করত। 
১৯৫৭ থেকে ১৯৫৮ সালের মধ্যে হাওড়া শেওড়াফুলি তারকেশ্বর লাইনটির বৈদ্যুতীকরণ করা হয়।
 বর্তমানে অমৃত ভারত প্রকল্পের কাজ চলার জন্য বেশকিছু সুবিধা অনির্দিষ্টকালের জন্য বন্ধ আছে। তবে স্টেশনে পানীয় জলের সুব্যবস্থা রয়েছে।
ড্রিম এলেভেন

ড্রিম ১১ একটি ভারতীয় কল্পনাপ্রসূত ক্রীড়া প্ল্যাটফর্ম, যা ব্যবহারকারীদের ক্রিকেট, হকি, ফুটবল, কাবাডি এবং বাস্কেটবল খেলতে দেয়।